ଆୟୁର୍ବେଦରେ ହରିଡ଼ା, ବାହାଡା ଓ ଅଁଳାର ସମପରିମାଣର ମିଶ୍ରଣକୁ ତ୍ରିଫଳା କୁହାଯାଏ । ମନ୍ଦାଗ୍ନୀ, କୋଷ୍ଠକାଠିନ୍ୟ, ଜ୍ୱର, ଚକ୍ଷୁ କର୍ଣ୍ଣାଦିର ବିକାର ନାଶକ, ମସ୍ତିସ୍କ ଶୀତଳକାରୀ ହିସାବରେ ଏହାର ବ୍ୟବହାର ହୋଇଥାଏ । ବ୍ୟବ‌ହାର ଅନେକ ବର୍ଷ ପୂର୍ବେ ଭାରତରେ ବୈଦ୍ୟମାନେ ବିଭିନ୍ନ ରୋଗ ନିରାକରଣ ପାଇଁ ତ୍ରିଫଳା ବ୍ୟବ‌ହାର କରୁଥିଲେ । ଏବେ ମଧ୍ୟ ଲୋକେ ବିଭିନ୍ନ ରୋଗର ଘରୋଇ ଚିକିତ୍ସା ଭାବେ ଏହାକୁ ବ୍ୟବ‌ହାର କରୁଛନ୍ତି । ହରିଡ଼ା, ବାହାଡ଼ା ଓ ଅଁଳାର ଚୂର୍ଣ୍ଣରୁ ପ୍ରସ୍ତୁତ ତ୍ରିଫଳାକୁ ସାଧାରଣତଃ ଲୋକେ ପାଣି ସ‌ହ ସେବନ କରିଥାନ୍ତି । ଆୟୁର୍ବେଦ ଶାସ୍ତ୍ର ଅନୁସାରେ ନିୟମିତ ଏହି ଚୂର୍ଣ୍ଣକୁ ସେବନ କରିବା ଶରୀର ପାଇଁ ଉପକାରୀ । ଦୈନିକ ସକାଳୁ ୧ ଗ୍ଲାସ୍ ନଖ ଉଷୁମ ପାଣି ସ‌ହ ୧ ଚାମଚ ତ୍ରିଫଳା ଓ ଅଧ ଚାମଚ ମହୁ ମିଶାଇ ପିଇଲେ ଓଜନ ନିୟନ୍ତ୍ରିତ ହୋଇଥାଏ । ରାତିରେ ଶୋଇବାର ଘଣ୍ଟାକ ପୂର୍ବରୁ ୧ ଗ୍ଲାସ୍ ନଖ ଉଷୁମ କ୍ଷୀରରେ ୧ ଚାମଚ ତ୍ରିଫଳା ମିଶାଇ ପିଇବାଦ୍ୱାରା କୋଷ୍ଠକାଠିନ୍ୟ ଦୂର ହୋଇଥାଏ । ରାତିରେ ମାଟି ପାତ୍ରରେ ୨ କପ୍ ପାଣି ଓ ୧ ଚାମଚ ତ୍ରିଫଳା ଭିଜାଇ ରଖି ସକାଳୁ ଏହି ପାଣିକୁ ଛାଣି କରି ପିଇଲେ ଆଖିର ଜ୍ୟୋତି ବଢ଼େ । ଦୈନିକ ତ୍ରିଫଳା ଖାଇଲେ ରୋଗପ୍ରତିରୋଧକ ଶକ୍ତି ବଢ଼େ । କେରଳର ଆୟୁର୍ବେଦ ଚିକିତ୍ସକଙ୍କ ମତରେ ତ୍ରିଫଳାକୁ ପାଣିରେ ମିଶାଇ ପିଇଲେ ମୁଖରୁ ଦୁର୍ଗନ୍ଧ ଦୂର ହୋଇଥାଏ । ମଧୁମେହ ରୋଗୀ ନିୟମିତ ତ୍ରିଫଳା ସେବନ କଲେ ସେମାନ‌ଙ୍କ ଶର୍କରା ନିୟନ୍ତ୍ରଣରେ ରହିଥାଏ । ପୂର୍ବକାଳରେ ବୈଦ୍ୟମାନେ କ୍ଷତ ସ୍ଥାନରେ ତ୍ରିଫଳା ମିଶ୍ରିତ ପାଣି ବାରମ୍ବାର ଲଗାଉଥିଲେ । ଏହାଦ୍ୱାରା କ୍ଷତ ଶୀଘ୍ର ଶୁଖିଯାଉଥିଲା । ତ୍ରିଫଳାରେ ଥିବା ଆଣ୍ଟିଅକ୍ସିଡାଣ୍ଟ୍ କେଶ ଉପରେ ଭଲ ପ୍ରଭାବ ପକାଇଥାଏ । ନିୟମିତ ଏହାକୁ ଖାଇଲେ କେଶ ଝଡ଼ିବା ସମସ୍ୟା ଦୂର ହୋଇଥାଏ । ଦାନ୍ତକୁ ନିୟମିତ ତ୍ରିଫଳା ଗୁଣ୍ଡରେ ସଫା କଲେ ଦାନ୍ତ ସଫା ହେବା ସ‌ହ ଦାନ୍ତ ସମ୍ବନ୍ଧୀୟ ଅନ୍ୟାନ୍ୟ ସମସ୍ୟା ମଧ୍ୟ ଦୂର ହୋଇଥାଏ ।